**Vadlīnijas par personisku attiecību un tiešu kontaktu uzturēšanas tiesību ierobežošanas atcelšanu ārpusģimenes aprūpē esošam bērnam**

Valsts bērnu tiesību aizsardzības inspekcija (turpmāk – VBTAI), lai nodrošinātu vienotu pieeju bāriņtiesu darbā, sagatavojusi vadlīnijas bāriņtiesām jautājumā par personisku attiecību un tiešu kontaktu uzturēšanas tiesību ierobežošanas atcelšanu ārpusģimenes aprūpē esošam bērnam.

Saskaņā ar Bāriņtiesu likuma 39.panta trešo daļu, bāriņtiesa lemj par personisku attiecību un tiešu kontaktu uzturēšanas tiesību ierobežošanu ārpusģimenes aprūpē esošam bērnam ar vecākiem, kā arī ar brāļiem, māsām, vecvecākiem un personām, ar kurām bērns ilgu laiku ir dzīvojis nedalītā saimniecībā (turpmāk – radinieki) ja tas kaitē bērna veselībai un attīstībai vai rada draudus aizbildnim, audžuģimenei, ilgstošas sociālās aprūpes un sociālās rehabilitācijas institūcijas darbiniekiem vai citiem bērniem.

VBTAI ieskatā, ārpusģimenes aprūpē esošā bērna radinieka, kura saskarsmes tiesību un tiešus kontaktus ar bērnu bāriņtiesa ir ierobežojusi, saskarsmes tiesību ar bērnu iespējams atjaunot gadījumā, ja radinieks, sadarbojoties ar bāriņtiesu un sociālo dienestu, pilda to noteiktos uzdevumus, piemēram, saņem psihologa atzinumu, kurš apstiprina, ka radinieka prasmes un personīgās īpašības ir atbilstošas, lai spētu veidot sociāli pieņemamu komunikāciju ar bērnu; radinieks apmeklē kursus vardarbīgiem vecākiem, kā arī bērna emocionālās audzināšanas kursus.

Lemjot par saskarsmes tiesību atjaunošanu, bāriņtiesai jāvērtē radinieka motivācija atjaunot liegtās saskarsmes tiesības, par ko liecinās sadarbība ar iesaistītajām institūcijām un doto uzdevumu savlaicīga un kvalitatīva izpilde.

Gadījumā, ja bāriņtiesa lems par liegto saskarsmes tiesību atjaunošanu, VBTAI aicina bāriņtiesu sākotnējās tikšanas limitēt un organizēt tās saskarsmes personas klātbūtnē, bērnam ierastā un drošā vidē, lai bērns pakāpeniski pierod pie radinieka klātbūtnes. Ja tikšanās noritēs veiksmīgi un radinieks būs novērsis iemeslus, kas bijuši par pamatu saskarsmes tiesību liegšanai, tikšanās ierobežojumus būs iespējams atcelt.